Thomas James Everett Ingliż ta' 43 sena, Wayne Attard ta' 26 sena li joqgħod Pembroke, Stefan Vassallo ta' 30 sena minn San Ġwann u Christopher Julian Cordina ta' 26 sena mill-Ħamrun baqgħu jinżammu arrestati wara li tressqu l-Qorti mixlija b'reati marbuta ma' traffikar tad-droga. Dan wara sejba kbira ta' droga suspettata kannabis li l-valur tagħha fis-suq hu stmat li jaqbeż iż-żewġ miljun u nofs ewro. Stefan Vassallo qed ikun akkużat ukoll li huwa riċediv. Il-qabda ta' droga saret wara li tard nhar it-Tlieta waranofsinhar, il-pulizija segwew vann li kien qed jinstaq lejn il-Qasam Industrijali ta' Burmarrad. Il-Prosekuzzjoni fil-Qorti spjegat kif il-pulizija bdiet issegwi l-vann wara informazzjoni anonima li daħlitilha. Hemmhekk il-vann daħal f'garaxx u f'dan il-mument il-pulizija ċċirkondaw il-post u daħlu. Kien hawnhekk li l-Pulizija mill-Iskwadra ta' Kontra d-Droga kkonfermaw l-investigazzjonijiet, fejn instab ammont kbir ta' laned taż-żebbuġ, li moħbijin fihom instabet id-droga kannabis. Mill-garaxx ġie elevat apparat biex il-kannabis tiġi ppakkjata u ssiġġillata fil-boroż, ammonti żgħar ta' droga suspettata kokaina, ecstasy u amfetamina, flimkien ma' arma tan-nar u munizzjon kif ukoll ammont sostanzjali ta' flus kontanti. Ġie spjegat kif il-pulizija kif sabu 441 landa taż-żebbuġ mimlija pakketti tad-droga fost l-oħrajn. Sabu wkoll arma kkargata b'erba' balal fiha. L-akkużati kollha wieġbu mhux ħatja tal-akkużi kontrihom. Il-Prosekuzzjoni talbet għall-iffriżar fuq l-assi kollha tal-akkużati. Id-Difiża oġġezzjonat għal din it-talba. Il-Qorti laqgħet it-talba u ordnat il-ħruġ tal-ordni tal-iffriżar fuq l-assi tal-akkużati. F'dan l-istadju d-Difiża ta' kull akkużat ma talbitx għall-ħelsien mill-arrest. ﻿ Ara wkoll: Erbat irġiel arrestati b'rabta ma' qabda ta' 136kg droga f'Burmarrad… valur ta' €2.5 miljun